作者：刘辰翁
词牌/韵律：金缕曲・贺新郎

paragraphs: 晓殿龙光起。
御香浓、新诗写就，云飞相第。
一自骑箕承帝赉，千载君臣鱼水。
端不负、当年弧矢。
赤壁周郎神游处，料羞看、故垒斜阳里。
今共看，更无比。
尊前若说平生事。
叹长江、几番风浪，几人胆碎。
数载太平丰年瑞。
三百年间又几。
想皇揆、初心应喜。
渐近中秋团团月，算人间天上、俱清美。
祝千岁，似甲子。